قبل قليل مشيت نستلم شي فلوس في البنك الشعبي ديال الدراركة ... شديت النوبة شوية فاش وصلني الدور جات واحد السيدة كبيرة فالسن قلت ليها تفضلي قال لي الموظف اجي نتا ... قلت ليه السيدة في عمر الوالدة ... قال لي بالحرف ( مازحا ) نتهناو منك نتا بعدا عاد نشوفوا السيدة ... عطيت للموظف البطاقة الوطنية باش يعطيني الفلوس قال لي سير دير فوطوكوبي عاد اجي ... تعجبت قلت واش كايضحك معايا ... قلت ليه واش عادي هاذشي قال لي عادي ... تخيل معايا بنك كايدخل الملايير ما قادر يوفر فوطوكوبي للزبناء ديالو ساوية 1500 درهم ... اشمن مستوى ديال التعامل وصلنا ليه ؟ واش على عشرة دريال غادي تضييع للزبون وقته ؟ بنادم جاي يدير معاملة خفيفة المفروض نوفرو ليه سبل الراحة ماشي نديرو ليه عقوبة ... ما تنساوش هذا من أكبر الأبناك فواحد البلاد باغي تنظم كأس العالم ... تخيل معايا سائح جاي بغا يقضي معاملة في هذا البنك وقالوا ليه سير قلب فين دير فوطوكوبي ... غير الزبناء ديال هاذ البنك لو طلبهم البنك قال ليهم راه دايرين سياسة تقشف تعاونوا معانا ودارو درهم للوحد في يوم واحد غادي يجمعو فلوس فوطوكوبي ويهنيونا من هاذ التبهديلة ... ما كرهت شي مسؤول فهاذ البنك تكون فيه النفس ودير شي إجراء فالمستوى ديال اسم هاذ البنك ... راه هاذشي لا يشرفكم ولا يليق بكم وطيحتو النيفو .